Amasone-soektog: Twee in hegtenisDom Phillips (Foto: Twitter) ŉ Tweede verdagte is in hegtenis geneem in verband met die verdwyning van die Britse joernalis, Dom Phillips (57), en spesialis, Bruno Pereira (41), in die Amasone-oerwoud in Suid-Amerika. Dié twee het verlede Sondag in die Amasone vermis geraak toe hulle per boot in die Javari-vallei in Brasilië, naby die grens met Peru, gereis het om inligting vir ŉ boek na te vors. Die boek handel oor volhoubare maniere om die wêreld se grootste reënwoud te beskerm. Die polisie het sedert die mans se verdwyning ŉ verdagte in die saak, die 41-jarige Oseney da Costa Oliveira, in hegtenis geneem. Hy het ontken dat hy by die twee se verdwyning betrokke is. ŉ Tweede verdagte, Amarildo da Costa Oliveira (41), wat glo die broer van Oseney is, is ook nou in hegtenis geneem. Hy is ŉ visserman. Volgens ooggetuies het hulle gesien hoe Oseney vir Phillips en Pereira dreig voor hul verdwyning, en hulle toe ook daarna in sy boot agternasit net voor hulle verdwyn het. Bloed wat op Oseney se boot gevind is, is vir forensiese toetse gestuur. Die polisie het ook op vuurwapenpatrone beslag gelê. Die liggame van twee mans is Maandag in die vallei gevind. Volgens inligting is die liggame aan ŉ boom vasgebind en menslike binnegoed – wat in die rivier dryf – is gevind. Dít volg nadat daar Sondag persoonlike items gevind is wat aan die twee behoort, waaronder Pereira se gesondheidskaart, broek en stewels, asook Phillips se rugsak en klere. DNS-toetse gaan nou op die liggame uitgevoer word om te bepaal of dit wel dié van Phillips en Pereira is. Maroela Media het vroeër berig ná die twee se verdwyning is vuilspel onmiddellik vermoed, aangesien die twee mans die week tevore dreigemente ontvang het rakende hul werk in die afgeleë streek. Phillips doen al die afgelope 15 jaar vryskutwerk in Brasilië. Hy het Pereira in 2018 na die Javari-vallei vergesel, om ŉ berig vir die Britse koerant The Guardian, vir wie hy gereeld skryf, te doen.